ועדת העבודה, הרווחה והבריאות, כנסת 18, פרוטוקול מספר 671, 2012-03-14 08:45

חיים כץ: בוקר טוב.

חיים כץ: יום רביעי, כ' באדר, ה-14 במרץ 2012 ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק לתיקון פקודת מסי העירייה ומסי הממשלה (פטורין) (מס' 20) (פטור מארנונה למסגרות לתעסוקה, להכשרה או לשיקום של נכי נפש), התשע"ב-2012.

חיים כץ: , של חבר הכנסת אילן גילאון.

חיים כץ: אמרתי שאני לא אנקוב בשמות של אלה שמצטרפים לחוקים ולא באים לדיוניםץ סיימנו את הצעת חוק פקודת מסי העירייה לאנשים עם מוגבלות ושמעתי כאן את השלטון המקומי.

חיים כץ: אני רוצה להקריא לפרוטוקול מכתב שקיבלתי.

חיים כץ: "לכבוד חבר הכנסת חיים כץ יושב ראש ועדת העבודה, הרווחה והבריאות משכן הכנסת אני מוצא לנכון לברך אותך על העברת הצעת חוק בנדון המאפשרת פטור מארנונה כללית למוסד לתעסוקת אנשים עם מוגבלות.

חיים כץ: בקידום הצעת החוק הנ"ל התחלתי עוד בתפקידי הקודם כמנהל אגף ארגון ושיטות בשיטת המשקם ואני שמח כי מה שלא עלה בידי להביא לכלל חקיקה, הצלחת אתה לעשות בכישרון רב ומייצג את סיעתך הפרלמנטרית והצלחתך לחוקק חקיקה חברתית ענפה.

חיים כץ: גם ממקום מושבי כראש עיר סברתי כי חרף אובדן ההכנסה שעלול להיגרם לרשויות המקומיות, הרי שמפעלים לתעסוקת נכים ומוגבלים היא מטרה חשובה ומקודשת שעל השלטון המקומי להירתם אליה.

חיים כץ: תבורך.

חיים כץ: בכבוד רב אלי דוקורסקי ראש העיר קריית אתא".

אילן גילאון: לאורך כל הקו הוא באמת היה עקבי בעניין.

חיים כץ: הדיון בהצעת החוק התקיים בישיבה הקודמת ואנחנו היום צריכים רק להצביע.

חיים כץ: יחד עם זאת, אם יש למישהו משהו לומר כאן, זה הזמן.

איתי חוטר: איתי חוטר, סמנכ"ל כלכלה של מרכז השלטון המקומי.

חיים כץ: הצעת החוק היא שני מיליון שקלים.

איתי חוטר: על זה בדיוק רציתי לדבר.

איתי חוטר: אנחנו קיבלנו אתמול בערב נתונים ממשרד הפנים שהעביר לנו את הקבצים שעל סמך הקבצים האלה למעשה בוצע החישוב של אותם שני מיליון שקלים.

איתי חוטר: יש לנו כמה דברים לומר.

איתי חוטר: דבר ראשון.

איתי חוטר: לפי הקבצים שהועברו אלינו, יש בסך הכול 155 מוסדות כאשר ברשימה של משרד הבריאות יש כ-233 מוסדות.

איתי חוטר: דבר שני.

איתי חוטר: גם הרשימה שהועברה לנו, יש בה הרבה מאוד נתונים חסרים לגבי הרבה מאוד מוסדות.

איתי חוטר: לא צוין בכלל החיוב בארנונה.

חיים כץ: כי לא מחייבים אותם.

חיים כץ: משנת 1964 לא מחייבים אותם בארנונה.

חיים כץ: העיריות לא רוצות לחייב בארנונה.

חיים כץ: אתה לא היית בדיון הקודם אבל אמרתי שבגלל חוק שעבר בכנסת שמחייב את ראשי הערים לגבות ארנונה ואם לא יעשו זאת, הם ייתבעו אישית ולכן הם נאלצים לעשות את מה שהם לא רוצים.

חיים כץ: הם לא חייבו ארנונה.

חיים כץ: הם לא רצו לחייב כי חלק מהמוסדות האלה, העיריות הקימו אותם.

איתי חוטר: איך הם יכולים לא לחייב בארנונה?

חיים כץ: עובדה שהם לא חייבו במשך עשרות שנים.

איתי חוטר: אנחנו מבינים מהנתונים שיש מסלול של הנחות בארנונה ופטור מארנונה ויש מסלול נוסף של תמיכות.

איתי חוטר: מהנתונים עולה שהחיובים בארנונה או תשלומי הארנונה, כפי ששילמו המוסדות, נוכו מהם התמיכות שאותן רשויות מעבירות.

קריאה: אין תמיכות למשרד הבריאות.

איתי חוטר: עשינו בדיקה קצרה עם רשות אחת לגבי מוסד שרשום כאן שיש לו שני סניפים באותה רשות ונאמר לי חד משמעית, למרות שבנתונים שהועברו לנו כתוב שיש פטור מלא, שאין פטור.

חיים כץ: לאיזה סכום הגעתם בסך הכול?

איתי חוטר: שמונה וחצי מיליון שקלים.

איתי חוטר: זאת ההערכה שלנו.

חיים כץ: לא הערכה.

חיים כץ: תן לי את רשימת המפעלים וכמה גביתם ארנונה מכל מפעל.

חיים כץ: כמה אתם צריכים לגבות.

איתי חוטר: כמה גבינו או מה החיוב?

חיים כץ: מה החיוב.

חיים כץ: תן לי עכשיו את רשימת המפעלים.

איתי חוטר: אני לא יכול לתת לך עכשיו את רשימת המפעלים.

חיים כץ: אנחנו עשינו בדיקה.

איתי חוטר: הבדיקה מונחת אצלי ביד.

חיים כץ: גם אצלי ביד.

חיים כץ: אתה רוצה להשוות את הבדיקה שלך לבדיקה שלי?

חיים כץ: יש מפעל בירושלים, רעות, מועדון תעסוקתי שטרן, כמה ארנונה הוא צריך לשלם לפי החשבון שלך?

איתי חוטר: באיזה רשימה אתה מתבונן?

חיים כץ: מועדונים תעסוקתיים.

איתי חוטר: ברשימה של המועדונים, אלה שני עמודים בהם יש לפחות חמישים אחוזים.

איתי חוטר: אין נתונים.

חיים כץ: עזוב, אתה לא רציני.

איתי חוטר: אין נתונים.

חיים כץ: תודה רבה.

חיים כץ: 17 אלף שקלים.

חיים כץ: היית בא ואומר שיש נתונים.

חיים כץ: אלה 17 אלף שקלים והעלות היא שני מיליון.

חיים כץ: אם אנחנו טועים, זה ארבעה מיליון וגם ארבעה מיליון זה לא תקציבי.

חיים כץ: אתה רוצה לומר עוד משהו?

חיים כץ: אם לא, אנחנו נעבור להצבעה.

חיים כץ: כן אדוני.

איתיאל מלאכי: איתיאל מלאכי מהלשכה המשפטית במשרד הפנים.

איתיאל מלאכי: אני אחדד לגבי מה שנאמר קודם.

איתיאל מלאכי: בדיון הקודם נאמר שיועברו הנתונים למרכז השלטון המקומי ולמשרד האוצר.

איתי חוטר: ולא עברו.

איתיאל מלאכי: הנתונים הועברו רק אתמול אחר הצהרים.

חיים כץ: מה אני יכול לעשות?

חיים כץ: משרד הבריאות עובד אצלי?

איתיאל מלאכי: אני רק מציין.

חיים כץ: משרד הבריאות לצערי עובד לאט בכל דבר.

חיים כץ: העברנו חוק לתרומת ביציות, אתה יודע כמה אנשים מטלפנים אלי ושואלים מתי זה מתחיל לעבוד?

חיים כץ: אתה יודע כמה זמן לוקח להעביר תקנות במשרד הבריאות בנושא כלשהו?

חיים כץ: שנה-שנתיים.

חיים כץ: אם זה היה מתנהל כעסק פרטי, הם לא היו קיימים.

חיים כץ: משרד הבריאות לא היה קיים.

חיים כץ: אני לא יכול לעבוד לפי משרד הבריאות כי לפי משרד הבריאות, הייתי סוגר את הכנסת.

איתי חוטר: אדוני היושב ראש, ברשותך, עוד שאלה.

איתי חוטר: אתם בעצמכם אומרים שהרשויות נותנות הנחות כאלו ואחרות.

חיים כץ: לא גובות.

חיים כץ: הן מחזיקות את המפעלים האלה.

חיים כץ: הייתה כאן ראש עיריית נתניה, הקראתי לך את המכתב של אלי דוקורסקי.

איתי חוטר: למה צריך להעביר את זה בחקיקה?

איתי חוטר: כל רשות תיתן את התמיכה למוסדות.

חיים כץ: הסברתי לך.

חיים כץ: ראש העיר שלא גובה, לפי החוק ייתבע אישית.

חיים כץ: הוא ייתבע אישית.

חיים כץ: העברנו את זה כאן בחקיקה.

חיים כץ: אנחנו נעבור להצבעה.

חיים כץ: בעד אישור הצעת החוק – פה אחד הצעת החוק אושרה

חיים כץ: הצעת החוק עברה פה אחד.

חיים כץ: תודה רבה.

חיים כץ: הוועדה אישרה את הצעת החוק כהכנה לקריאה השנייה והשלישית ואני מקווה שהמליאה תאשר אותה בקריאה השנייה והשלישית.

חיים כץ: תודה רבה, הישיבה נעולה.